Min herze hat minen sin
Min herze hat minen sin·
wilt ze iagen vs gesanc·
der vert nah mit minem mv̊te·
vil gedanke vert vor in·
den ist das vil wol bekant·
dc dc wilt stet in der hůte·
bi der der ich dienstes bin bereit·
ir sin ir mv̊t ir gedenken·
kan vor in mit kvnste wenken·
wol bedorft ich fvhse  kv́ndekeit·

Wie wirt mir dc stolze wilt·
dc ist snel wise vnd stark·
snel gedenken vert vor winde·
wiser sin bi menschen spilt·
sterke in lěwen sich ie barg·
der gelich ir mv̊t ich vinde·
ir snelheit mir wenket hohe enbor·
ir wisheit mich vberwindet·
mit ir sterke si mich bindet·
sus ir schoͤne torte mich hie vor·

Truren mit gewalt hat·
gankert in mines herzen grunt·
da von hoher mv̊t mir wildet·
froͤiden segel von mir gat·
werder trost ist mir niht kvnt·
sist mir in dem mv̊t gebildet·
wol versigelt vnd beslossen da·
sam der schin ist in der svnnen
dv́ bant hant die kraft gewunnen·
dc sú breche niht des grifen kla·

IR vil liehten ǒgen blig·
wirfet hoher froͤiden vil·
ir grůs der git selde vnd ere·
ir schoͤne dú leit den strik·
der gedanke vahen wil·
des git ir gedanke lere·
mit zuht dc irs nieman wissen sol·
swes gedenken gegen ir swinget·
minne den so gar betwinget·
dc er git gevangen froͤiden zol·

Minne vert vil wilden strich·
vnd sv̊chet trúwen spor·
zv̊ der wirte wil si pflihten·
wunderlich si liebet sich·
si spilt im mit froͤiden vor·
wunsches wils in gar berihten·
mit gedanken si im entwerfen kan·
wunneklich in sime sinne·
herzelieb von dem gewinne·
scheiden mv̊s swer trúwe nie gewan·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse